Knysna wil onwettige kragverbindings takel | Netwerk24
Deur Jackie Kruger 16 Julie 2018 22:38
Die Knysna-munisipaliteit gaan moontlik ’n kontrakteur aanstel om onwettige kragverbindings in sy munisipale gebied te verwyder.
Opvoedkundige veldtogte gaan ook in samewerking met Eskom aangebied word om mense oor die gevare van sulke verbindings in te lig.
Knysna sê hy is bekommerd oor onwettige kragverbindings in informele nedersettings in die groter Knysna.
Die aansluitings voldoen nie aan regulasies vir bedrading nie, volgens die munisipaliteit.
In die meeste gevalle word elektrisiteit geneem van ’n inwoner wat oor ’n behoorlike aansluiting beskik. Die inwoner wat die aansluitings toelaat, meet die gebruik daarvan.
Huiseienaars wat dié aansluitings toelaat, moet daarop let dat hulle aanspreeklik is vir skade of ongelukke. ’n Beroep word op die gemeenskap gedoen om nie onwettig elektrisiteit aan te lê nie.
Volgens die munisipaliteit word die moontlikheid ondersoek om ’n kontrakteur aan te stel om die onwettige verbindings te verwyder. Die aanstelling van so ’n kontrakteur is onderhewig aan die goedkeuring van Knysna se stadsraad en die finansiering daarvan. Daarbenewens ondersoek die munisipaliteit hoe ander munisipaliteite dié probleem hanteer.
Wyksraadslede en wykskomitees gaan ook in gemeenskappe werk om mense bedag te maak op die gevare van sulke onwettige kragverbindings.
Meer oor: Knysna-Munisipaliteit | Eskom
Eskom waarsku oor gevaar van kragverbindings